Virallinen lehti nro C 320 , 06/11/1999 s. 0117



KIRJALLINEN KYSYMYS E-4104/98 esittäjä(t): Laura González Álvarez (GUE/NGL) komissiolle (14. tammikuuta 1999) Aihe: Espanjan Asturiasissa sijaitsevan Agüera-San Cucao de Llaneran ympäristön pilaantuminen San Pedro de Agüeran asukasyhdistys on valittanut paikallisille ja alueellisille viranomaisille vakavasta ympäristön pilaantumisesta, josta Agüera-San Cucao de Llaneran alue Asturiasissa Espanjassa kärsii Caleras de San Cucao -nimisen yrityksen toiminnan takia. Syyttäjäviranomainen tutkii, onko kyseinen yritys polttanut puhdistuslaitoksesta tulevaa jätelietettä. Oviedon yliopiston ympäristöteknologian laboratorion tekemien selvityksien ja kyseisen teollisuuslaitoksen ympäristön tarkastelun perusteella voidaan todeta erittäin vakava ympäristön pilaantuminen, joka johtuu kerrostuvasta aineksesta. Guardia Civilin ympäristönsuojeluyksikkö (SEPRONA) on käynnistänyt tutkimuksen selvittääkseen, poltetaanko Caleras de San Cucao -yrityksen uuneissa Baiña-Meiresin puhdistuslaitoksesta peräisin oleva lietettä ilman, että on anottu lupaa alueelliselta ympäristöviranomaiselta (Dirección Regional de Medio Ambiente). Polttaminen saattaa aiheuttaa vakavaa vaaraa lähistön asukkaille ja merkitä voimassa olevien säädösten rikkomista. 1. Onko komissio tietoinen tästä tilanteesta? 2. Mitä toimenpiteitä komissio voi toteuttaa yhdessä Espanjan viranomaisten kanssa, jotta noudatettaisiin seuraavia direktiivejä: a) direktiivi 85/337/ETY(1) tiettyjen julkisten ja yksityisten hankkeiden ympäristövaikutusten arvioinnista, b) direktiivi 96/61/EY(2) ympäristön pilaantumisen ehkäisemisen ja vähentämisen yhtenäistämiseksi, c) direktiivi 84/360/ETY(3) teollisuuslaitosten aiheuttaman ilman pilaantumisen estämisestä, d) direktiivi 96/62/EY(4) ilmanlaadun arvioinnista ja hallinnasta, e) direktiivi 91/156/ETY(5) jätteistä, f) direktiivi 91/689/ETY(6) vaarallisista jätteistä, g) direktiivi 94/67/EY(7) vaarallisten jätteiden polttamisesta? 3. Voiko komissio tiedottaa tämän valitukseen johtaneen asian kehityksestä? Komission jäsenen Ritt Bjerregaardinkomission puolesta antama vastaus (26. helmikuuta 1999) Komissio ei ole tietoinen arvoisan parlamentin jäsenen esille ottamista seikoista. Komissiolla ei ole tietoja siitä, onko kyseessä olevan jätteenpolttolaitoksen vaikutuksista tehty arviointi, josta säädetään tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY. On kuitenkin paikallaan muistaa, että kyseisen direktiivin 2 artiklassa säädetään, että ennen luvan myöntämistä vaikutukset on arvioitava sellaisten hankkeiden osalta, joilla erityisesti hankkeen luonteen, laajuuden tai toteuttamispaikan johdosta saattaa olla merkittäviä ympäristövaikutuksia. Tätä säännöstä sovelletaan direktiivin liitteessä I lueteltuihin hankkeisiin sekä liitteessä II lueteltuihin hankkeisiin, jos jäsenvaltiot katsovat hankkeiden erityispiirteiden niin vaativan. Ympäristön pilaantumisen ehkäisemisen ja vähentämisen yhtenäistämiseksi 24. syyskuuta 1996 annettu neuvoston direktiivi 96/61/EY on saatettava osaksi jäsenvaltioiden kansallista lainsäädäntöä viimeistään 1. marraskuuta 1999. Koska tämä määräaika ei vielä ole kulunut umpeen, direktiiviä ei tarvitse soveltaa parlamentin jäsenen kuvaamassa tilanteessa. Muiden parlamentin jäsenen mainitsemien direktiivien osalta komission on mahdoton arvioida, mitä niistä olisi sovellettava kyseisessä tapauksessa. Komissio on kysyjän esille ottamien asioiden virallisen käsittelyn. Tapausta koskevien tutkimusten yhteydessä se on esittänyt Espanjan viranomaisille kysymyksiä varmistaakseen, noudatetaanko kyseisessä tapauksessa yhteisön oikeutta. Komissio tiedottaa parlamentin jäsenelle tapauksen jatkosta. (1) EYVL L 175, 5.7.1985, s. 40. (2) EYVL L 257, 10.10.1996, s. 26. (3) EYVL L 188, 16.7.1984, s. 20. (4) EYVL L 296, 21.11.1996, s. 55. (5) EYVL L 78, 26.3.1991, s. 32. (6) EYVL L 377, 31.12.1991, s. 20. (7) EYVL L 365, 31.12.1994, s. 34.